Ε.ΚΑ.Σ. Θεσσαλονίκης 2014-2015

Η αγωνιστική δράση στα Πρωταθλήματα της Ένωσης Καλαθοσφαιρικών Σωματείων Θεσσαλονίκης έλαβε χώρα από το φθινόπωρο του 2014 μέχρι την άνοιξη του 2015. Διοργανώθηκαν αγώνες Πρωταθλήματος στο επίπεδο όλων των ηλικιακών ομάδων (ανδρών, γυναικών, νέων ανδρών κάτω των 22 ετών, εφήβων, νεανίδων, παίδων, κορασίδων, παμπαίδων, παγκορασίδων, μίνι αγοριών και κοριτσιών) καθώς και διοργάνωση Κυπέλλου Ανδρών και Γυναικών.

Α' Κατηγορία Ανδρών

Συμμετέχοντες 
Βάσει της προκήρυξης της διοργάνωσης, στη διεκδίκηση του Πρωταθλήματος της Α' Κατηγορίας Ανδρών της Ε.ΚΑ.Σ. Θεσσαλονίκης μπήκαν 14 σύλλογοι καλαθοσφαίρισης.

Την προηγούμενη άνοιξη είχαν υποβιβαστεί από τη Γ' Εθνική Κατηγορία οι σύλλογοι Μ.Ε.Ν. Τούμπας και Μακαμπή Θεσσαλονίκης. Παράλληλα εξασφάλισαν την άνοδό τους από τη Β' Κατηγορία οι σύλλογοι Αχιλλέας Τριανδρίας (1η θέση), Νίκη Νεοχωρούδας (2η θέση) και Ποσειδών Νέας Μηχανιώνας (3η θέση).

Σημειώσεις
α.  Στα μέσα Μαρτίου ο Ανδρέας Οκλαλιώτης υπέβαλε την παραίτησή του από τη θέση του προπονητή της Γέφυρας. Τη θέση του πήρε ο Γιώργος Τουλούμης. 
β.  Η Δόξα Ελπίδας Ευόσμου πορεύτηκε μέχρι τις αρχές Μαρτίου με προπονητή το Γιώργο Τουλούμη. Στο τελευταίο κομμάτι της αγωνιστικής περιόδου αντικαταστάθηκε από το Δημήτρη Τράκα. 
γ.  Ο Μέγας Αλέξανδρος ξεκίνησε τη χρονιά υπό την καθοδήγηση του Δημήτρη Ρηγίνου, ο οποίος αντικαταστάθηκε στα τέλη Οκτωβρίου από τον Σταμάτη Μητακίδη. Με τη σειρά του ο τελευταίος παρέδωσε στις τελευταίες αγωνιστικές τη σκυτάλη στον προπονητή του εφηβικού τμήματος Δημήτρη Παπαβασιλείου. 
δ.  Στον πάγκο της Νίκης Νεοχωρούδας κάθισε στις πρώτες αγωνιστικές ο κ. Μενεξές ο οποίος έδωσε τη θέση του στον κ. Παντελίδη. 
ε.   Την τεχνική ηγεσία του Ποσειδώνα είχε μέχρι τις αρχές Μαρτίου ο Γιώργος Τραχανάς και στη συνέχεια ανέλαβε τα καθήκοντά του ως παίκτης-προπονητής ο Γιάννης Χατζόπουλος.

Κανονική Περίοδος 
Το Πρωτάθλημα της Α' Κατηγορίας Ανδρών της Ε.ΚΑ.Σ. Θεσσαλονίκης Αττικής διεξήχθη από το Σεπτέμβρη του 2014 μέχρι τον Απρίλιο του 2015. Τα 14 σωματεία που έλαβαν μέρος σε αυτό αναμετρήθηκαν μεταξύ τους δύο φορές, μία εντός και μία εκτός έδρας, χωρίς την πρόβλεψη διαδικασίας Play-offs ή Play-outs. Η κλήρωση των αγώνων πραγματοποιήθηκε στις 26 Αυγούστου 2014.

Τελική Κατάταξη 
Την κορυφή της τελικής βαθμολογικής κατάταξης, καθώς και τον τίτλο του Πρωταθλητή 2014-2015 κατέκτησε (για δεύτερη συνεχή χρονιά) ο Γ.Α.Σ. Χαλκηδόνας. Στη Γ' Εθνική Κατηγορία τον ακολούθησε ο δευτεραθλητής Κ.Σ. Γέφυρας βάσει προκήρυξης, αλλά και ο τρίτος Βυζαντινός Α.Ο. ο οποίος αντικατέστησε ως πρώτος επιλαχόν τον Ιωνικό Ιωνίας. Στη Β' Κατηγορία υποβιβάστηκαν βάσει προκήρυξης οι δύο τελευταίες ομάδες της βαθμολογίας, Α.Π.Σ. Νίκη Νεοχωρούδας και Μ.Ε.Ν. Τούμπας. Επίσης οι σύλλογοι Α.Ε. Πυλαίας και Α.Μ.Σ. Γαλαξίας Αδένδρου προκειμένου να παραμείνουν οι ομάδες της κατηγορίας 14 μετά τον υποβιβασμό ομάδων της Ε.ΚΑ.Σ.Θ. από τη Γ' Εθνική.

Προπονητές της Χαλκηδόνας την επιτυχημένη αυτή χρονιά ήταν οι Νεκτάριος Καραγιαννίδης και Κορνήλιος Τσαλώνης. Το ρόστερ συνέθεσαν οι αθλητές Πέτρος Μάντσος, Κώστας Μαραπίδης, Αντώνης Μούμογλου, Δημήτρης Παπουλίδης, Χάρης Μπάτακας, Πόλυς Φιλιππίδης, Νίκος Μακαλέκας, Θανάσης Τέντσος, Αλέξης Τσαλώνης, Γιώργος Ματάκος, Αλέξανδρος Βαλσαμίδης, Γιάννης Αλεξιάδης και Κανατσάρης.

Α' Κατηγορία Γυναικών

Συμμετέχοντες 
Βάσει της προκήρυξης της διοργάνωσης, στη διεκδίκηση του Πρωταθλήματος της Α' Κατηγορίας Γυναικών της Ε.ΚΑ.Σ. Θεσσαλονίκης μπορούσαν να μπουν όλες οι γυναικείες ομάδες υπό τη δικαιοδοσία της, παλαιές, νεοεγγραφόμενες ή επαναδραστηριοποιούμενες, που θα δήλωναν συμμετοχή. Την προηγούμενη χρονιά καμία ομάδα της Ένωσης δεν υποβιβάστηκε από την Α2 Εθνική Κατηγορία.

Εν τέλει συμμετοχή δήλωσαν 14 σωματεία που συνέθεσαν έναν και μοναδικό Όμιλο. 

Σημειώσεις
α.  Ο σύλλογος του Χορτιάτη διέθετε στο πρώτο μισό της περιόδου στον πάγκο του σε ρόλο προπονητή τον Άκη Τασουδή. Στη συνέχεια αντικαταστάθηκε από το βοηθό του, Χρήστο Τσάικο.

Κανονική Περίοδος 
Το Πρωτάθλημα της Α' Κατηγορίας Γυναικών της Ε.ΚΑ.Σ. Θεσσαλονίκης διεξήχθη από τον Οκτώβριο του 2014 μέχρι το Μάιο του 2015. Οι 14 ομάδες που δήλωσαν συμμετοχή αναμετρήθηκαν ανά ζεύγη από δύο φορές, μία εντός και μία εκτός έδρας για την καθεμία. Η κλήρωση των αγώνων πραγματοποιήθηκε στις 29 Αυγούστου 2014. Στη διάρκεια της χρονιάς οι Α.Σ. Αστέρας Σίνδου και Γ.Α.Σ. Κουφαλίων αποχώρησαν οικειοθελώς από το Πρωτάθλημα.

Ο Όλυμπος Ελευθερίου Κορδελιού βρέθηκε αήττητος στην κορυφή της βαθμολογίας μετά την ολοκλήρωση της κανονικής περιόδου στα τέλη Απριλίου, περνώντας στα Play-offs από κοινού με το Θερμαϊκό Θέρμης, τη Μ.Ε.Ν.Τ. και τον Αίαντα Ευόσμου. Η προκήρυξη της Ένωσης δεν προέβλεπε υποβιβασμό σε χαμηλότερη κατηγορία.

Play-Offs 
Στη φάση των Play-Offs συμμετείχαν οι ομάδες που μετά την ολοκλήρωση της κανονικής περιόδου του Πρωταθλήματος, σύμφωνα με τη βαθμολογία που συγκέντρωσαν, κατετάγησαν στις θέσεις 1 έως 4 του βαθμολογικού πίνακα.

Β' Φάση 
Αρχικά ο πρώτος αντιμετώπισε τον τέταρτο και ο δεύτερος τον τρίτο, μέχρι κάποια από τις δύο ομάδες να πετύχει δύο νίκες. Η προκήρυξη της χρονιάς δεν προέβλεπε μεταφορά αποτελεσμάτων από την Κανονική Περίοδο.

Το πρώτο ζευγάρι αποτέλεσαν ο πρώτος Όλυμπος Ελευθερίου Κορδελιού και ο τέταρτος Αίας Ευόσμου. Στα πλαίσια της κανονικής περιόδου ο (αήττητος) Όλυμπος είχε επικρατήσει δύο φορές επί της αντίπαλης ομάδας, κάτι που επαναλήφθηκε (69-45, 41-65). Σαν αποτέλεσμα πέρασε «με σκούπα» στον τελικό. 

Το δεύτερο ζευγάρι συνέθεσε ο δεύτερος Θερμαϊκός Θέρμης με την τρίτη Μ.Ε.Ν. Τούμπας. Στην κανονική περίοδο ο Θερμαϊκός είχε επικρατήσει και στα δύο παιχνίδια, ωστόσο στα Play-offs η κατάσταση αντιστράφηκε. Η Μ.Ε.Ν.Τ. επικράτησε σε δύο διαδοχικούς αγώνες (32-51, 55-38) περνώντας στη σειρά των τελικών.

Γ' Φάση 
Στον αγώνα κατάταξης που καθόρισε την 3η και 4η θέση της τελικής κατάταξης ο Θερμαϊκός Θέρμης υποχρέωσε σε ήττα τον Αίαντα Ευόσμου με σκορ 56-45. 

Στη σειρά των τελικών ο Όλυμπος Ελευθερίου Κορδελιού συνέχισε την ξέφρενη πορεία του κατακτώντας αήττητος τον τίτλο του Πρωταθλητή της χρονιάς. Νίκησε σε τρεις διαδοχικούς αγώνες τη Μ.Ε.Ν. Τούμπας (69-53, 47-73, 82-51) παίρνοντας παράλληλα και το εισιτήριο ανόδου στον Όμιλο Βορρά της Α2 Εθνικής Κατηγορίας.

Τελική Κατάταξη 
Η ομάδα του Όλυμπος Ελευθερίου Κορδελιού ολοκλήρωσε αήττητη τις αγωνιστικές της υποχρεώσεις για το Πρωτάθλημα της περιόδου 2014-15 λαμβάνοντας, εκτός από τον τίτλο, και την άνοδο στην Α2 Εθνική Κατηγορία. Επιπλέον κατέκτησε και το Κύπελλο Γυναικών της Ε.ΚΑ.Σ.Θ. πετυχαίνοντας το νταμπλ.

Προπονητές του Ολύμπου την επιτυχημένη αυτή χρονιά ήταν οι Γιώργος Ατακτίδης, Σίμος Μαρβάκης και Μιχάλης Μηλιαράς. Το ρόστερ συνέθεσαν οι αθλήτριες Μουστακίδου, Παπαγακή, Παπαρέντη, Ακσεχέρογλου, Πασιούδη, Τριανταφυλλίδου, Ψαρρά, Κωστοπούλου, Τράντα, Ζούνη, Κανσίζογλου, Τσίτσου και Αναστασιάδου.

Παραπομπές

Εξωτερικοί σύνδεσμοι 
 «Πρωταθλήματα Ε.ΚΑ.Σ.Θ. 2014», πληροφορίες στον επίσημο ιστότοπο της Ένωσης.

2014 2015
Θεσσαλονικη
Θεσσαλονικη